Peress li d-domanda għax-xiri online transfruntier fl-UE qed tikber, l-MEPs qed jaħdmu biex jiżguraw li l-Ewropej jingħataw standard għoli ta' protezzjoni irrispettivament minn fejn jixtru. Fis-17 ta' April 2019, il-Membri tal-PE approvaw regoli ġodda biex itejbu t-trasparenza tal-klassifikazzjoni fis-swieq online u biex jindirizzaw il-kwalità dupliċi tal-prodotti. L-MEPs iridu jsaħħu l-protezzjoni tal-konsumatur bl-introduzzjoni tar-rimedju kollettiv u bl-impożizzjoni ta' pieni aktar dissważivi fuq il-kumpaniji li jikkonformawx. Il-leġiżlazzjoni tkopri wkoll xenarji ġodda fejn attwalment ma teżisti l-ebda liġi tal-UE, speċjalment fl-ambjent online kif ukoll rigward il-kwalità dupliċi tal-prodotti . Protezzjoni aktar b'saħħitha meta tixtri online Meta jixtru minn suq online, il-konsumaturi se jkollhom jiġu infurmati b'mod ċar dwar min qed ibigħ il-prodott jew is-servizz u jekk il-bejjiegħ huwiex professjonist jew konsumatur ieħor. Għandu jkun ċar mill-bidu nett ta' min hi r-responsabbiltà u liema liġijiet japplikaw. Dan l-hekk imsejjaħ Patt Ġdid għall-Konsumaturi se jiżgura wkoll aktar trasparenza fir-riżultati tat-tiftix online. L-utenti jiġu mgħarrfa dwar jekk il-klassifikazzjoni għolja tal-prodotti jew tas-servizzi fir-riżultati tat-tiftix tkunx minħabba reklamar bi ħlas. Id-drittijiet tal-konsumatur se jissaħħu wkoll fil-qasam tas-servizzi diġitali "bla ħlas", kuntratti li għalihom ma jsirx ħlas iżda li jippermettu lin-negozjanti jużaw id-data personali tal-konsumaturi. Bl-istess mod kif il-konsumaturi jistgħu jikkanċellaw il-kuntratti online għal servizzi diġitali bi ħlas fi żmien ġimagħtejn, hekk ukoll se jkunu jistgħu jikkanċellaw kuntratti abbażi tal-użu tad-data personali. Dan tipikament ikun japplika għas-servizzi ta' cloud storage, għall-media soċjali jew għall-kontijiet tal-email. Filwaqt li s-swieq online tejbu l-għażla u baxxew il-prezzijiet għall-konsumaturi, aktar u aktar bejjiegħa, speċjalment minn pajjiżi mhux tal-UE, qed joffru prodotti mhux sikuri jew illegali. F' riżoluzzjoni adottata f'Novembru 2020 , il-Parlament talab li jsiru aktar miżuri biex jiġi żgurat li l-prodotti kollha mibjugħa fl-UE jkunu sikuri – irrispettivament minn jekk jinbigħux online jew offline jew ġewx manifatturati fl-UE jew barra minnha – inklużi l-prodotti li jkun fihom teknoloġiji ġodda, bħall-IA. Huwa għalhekk li l-Membri tal-PE jridu sorveljanza tas-suq aktar effettiva, skrutinju aħjar tas-swieq online u aktar responsabbiltà għalihom u li jobbligawhom japplikaw l-istess regoli għall-bejgħ ta' prodotti fl-UE, irrispettivament minn fejn tkun ibbażata l-kumpanija. Aktar: ara ftit kif il-Parlament tejjeb il-ħajja diġitali tiegħek u neħħa l-ostakli għax-xiri online . Rimedju kollettiv fil-pajjiżi kollha tal-UE Ir-regoli li jippermettu lill-gruppi ta' konsumaturi li jkun sarilhom dannu minħabba prattiki illegali jvaraw azzjonijiet kollettivi u jitolbu kumpens se japplikaw fil-pajjiżi kollha tal-UE. Sabiex jintalab kumpens, tibdil jew tiswija fuq skala kbira, se jkun possibbli li tiġi organizzata azzjoni rappreżentattiva waħda f'isem konsumaturi minn diversi pajjiżi tal-UE. Id-dritt li jintalab kumpens finanzjarju jew li l-kuntratti jiġu tterminati f'każ ta' prattiki kummerċjali inġusti se jiġi armonizzat fl-Unjoni kollha. Pieni aktar dissważivi L-awtoritajiet tal-konsumatur tal-UE mhux dejjem ikunu mgħammra sew biex jissanzjonaw prattiki li joħolqu "sitwazzjonijiet ta' dannu fuq skala kbira" li jaffettwaw lil għadd kbir ta' konsumaturi fl-UE kollha, u l-livell ta' pieni jvarja u spiss ikun baxx wisq biex ikollu effett ta' deterrent. Biex isolvu din is-sitwazzjoni, l-awtoritajiet nazzjonali tal-konsumatur jingħataw is-setgħa li jimponu pieni effikaċi, proporzjonati u dissważivi b'mod koordinat. Indirizzar determinat tal-prodotti ta' kwalità dupliċi Il-leġiżlazzjoni se tindirizza wkoll il-kwistjoni tal-prodotti ta' kwalità dupliċi, jiġifieri prodotti li jiġu kkummerċjalizzati bl-istess isem iżda li jvarjaw f'dak li jirrigwarda l-kompożizzjoni jew il-karatteristiċi. Il-konsumaturi jingħataw x'jifhmu li jkunu qed jixtru l-istess prodott meta fil-fatt ma jkunux. Peress li studji wrew evidenza ta' prattiki bħal dawn fl-industrija tal-ikel, l-MPE iridu li l-kwistjoni tal-kwalità dupliċi tiżdied mal-lista s-sewda tal-prattiki kummerċjali inġusti. Aktar: MPE jindirizzaw prattiki alimentari inġusti . Il-passi li jmiss Il-Kunsill approva r-regoli fit-8 ta' Novembru 2019 u l-pajjiżi tal-UE huma mitluba japplikaw il-miżuri mit-28 ta' Mejju 2022. Sabiex jiġi rregolat aħjar ix-xenarju tas-servizzi diġitali li qed jiżviluppa b'mod rapidu, inklużi l-pjattaformi u s-swieq online , il-Kummissjoni Ewropea ħabbret li sa tmiem l-2020 se tipproponi Att ġdid dwar is-Servizzi Diġitali. Il-Parlament adotta r-rakkomandazzjonijiet tiegħu fl-20 ta' Ottubru 2020, inklużi miżuri biex jiġu indirizzati l-kummerċjanti diżonesti jew frawdolenti li jbigħu prodotti foloz, illegali jew mhux sikuri online. Fajl tal-proċedura Tgħarrif: Modernizzazzjoni tar-regoli tal-UE dwar il-protezzjoni tal-konsumatur Aktar informazzjoni dwar il-leġiżlazzjoni Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF